அசுத்தம் என்று பைபிளிலும் குரானிலும் அறிவிக்கப்பட்ட பன்றிகளும், மற்ற மிருகங்களும், இந்தப்பகுதியில் இருந்த பல பழங்குடி கூட்டுக்குடும்பங்களின் அடையாளச்சின்னங்களாக இருந்திருக்கலாம் (Totem Symbols) என பல அறிஞர்கள் கருத்துத் தெரிவிக்கிறார்கள். இது பழங்காலத்தில் இருந்திருக்கலாம். அதனை ஒரு சாத்தியமாகக் கருவோமேயானால், ‘சுத்தமான ‘ மிருகங்களான ஆடு, மாடு, பசு போன்றவைகளும் அடையாளச்சின்னங்களாக இருந்திருக்க வாய்ப்பு இருக்கிறது என்பதையும் யோசிக்க வேண்டும். டோடெமிஸம் (Totemism) பற்றி எழுதியிருக்கின்ற பல கட்டுரைகளைப் பார்க்கும்போது உணவாகப் பயன்படக்கூடிய மிருகங்கள் டோடம் அடையாளமாகப் பயன்படுவதில்லை என்பதையும் காணவேண்டும். ஆஸ்திரேலியா, ஆப்பிரிக்காவில் வாழும் பழங்குடிமக்களை ஆராய்ந்தால், அவர்களது டோடம் அடையாளம் பெரும்பாலும் பிரயோசனமில்லாத பறவைகளும் பூச்சிகளும், உதாரணமாக எறும்புகள், கொசுக்கள், மற்றும் உயிரற்ற மலைகள், பாறைகள், மேகங்கள் ஆகியவைதான் என்பதையும் பார்க்க வேண்டும். இருப்பினும், மனிதன் சாப்பிடக்கூடிய மிருகம் டோடம் அடையாளமாக இருந்தால் அதனை சாப்பிடக்கூடாது என்பது போல மாறாத சட்டம் ஏதும் இருப்பதாகத் தெரியவில்லை. இப்படி எத்தனையோ இருக்கையில் பன்றி டோடம் அடையாளம் என்று சொல்வது எதனையும் விளக்குவதில்லை. ‘பன்றி தடை செய்யப்பட்டது ஏனெனில் அது தடைசெய்யப்பட்டது ‘ என்று அறிவிப்பது போலத்தான் இது.